Vroueliga verwelkom Dlamini-uitspraakBathabile Dlamini. Foto: GCIS/Flickr Die ANC-Vroueliga (ANCVL) het Vrydag die konstitusionele hof se beslissing dat Bathabile Dlamini, die voormalige minister van maatskaplike ontwikkeling, nie persoonlik aanspreeklik gehou kan word vir regskoste rakende die Sassa-toelaagkrisis nie, verwelkom. Die konstitusionele hof het Donderdag beslis Sassa en Pearl Bhengu, die voormalige waarnemende uitvoerende hoof, moet in hul amptelike hoedanigheid pa staan vir die regskoste. Die hof het beslis daar is nie bewys dat Dlamini in kwader trou opgetree het of skuldig is aan growwe nalatigheid wat ŉ rede sal wees om haar persoonlik aanspreeklik te hou nie. Meokgo Matuba, die ANCVL se sekretaris-generaal, het gesê dié beslissing het baie van dié wat Dlamini gehaat het, stilgemaak nadat sy deur die “hof van openbare uitsprake” skuldig bevind is ten spyte daarvan dat begunstigdes in haar termyn as minister wel hul toelae betyds ontvang het. “Die ANCVL glo vas dat al die aanvalle teen Bathabile tydens haar tyd by maatskaplike ontwikkeling georkestreer is deur die monopolieë in die finansiële sektor en hul makkers,” het Matuba gesê. Die Vroueliga het verder laat hoor dat dit nie verrassend is dat Cas Coovadia, besturende direkteur van die Bankvereniging van Suid-Afrika, glo gesê het noudat Dlamini na ŉ ander departement oorgeskuif is, sal die kommersiële banke weer gesprekke met Sassa kan voortsit oor hulle rol in die betaling van die toelae nie. Die verklaring van die liga sê verder dat “sommige kommersiële banke” die betalings van toelae wil oorneem. “Die saak is nou afgehandel. Ons moedig Bathabile Dlamini aan om haar fantastiese werk oor die sosio-ekonomiese ontwikkeling van vroue in die land te bevorder. Die Vroueliga sal haar altyd onvoorwaardelike ondersteuning bied.”